En dansker og tre hollændere har siddet fængslet i isolation for at have produceret 45 kilo amfetamin i et hus nær Aalborg.

Et lejet hus nær Aalborg har været anvendt til produktion af intet mindre end 45 kilo amfetamin. En dansker og tre hollændere blev anholdt efter en aktion den 6. oktober. De har lige siden været varetægtsfængslet i isolation af hensyn til den videre efterforskning. Det fortæller politikommissær, Allan Overgaard, til TV2/NORD. De anholdte er i alderen fra 36 til 54 år. Efterforskningen er en del af Nordjyllands Politis indsats mod rocker- og bandekriminalitet. De fire, som er anholdt i Aalborg, er ikke længere i isolation, men vil fortsat være varetægtsfængslet frem til den 19. december. - Efterforskningen har nu nået et stadie, hvor hensynet til offentlighedens kendskab til sagen ikke er i modstrid med de fortsatte efterforskningshensyn, skriver Allan Overgaard i en pressemeddelelse. Alle fire anholdte nægter sig skyldige.